Pierre Laclède

Pierre Laclède Liguest eller Pierre Laclède (født 22. november 1729 i Bedous i Béarn i Frankrike, død 20. juni 1778 nær munningen av Arkansas River) var en fransk pelshandler som sammen med sin assistent og stesønn Auguste Chouteau grunnla St. Louis på valentinsdagen i 1764, i det som den gang var det ny-spanske Alta-Luisiana, i det som i dag er Missouri.

Liv og virke

Bakgrunn
Pierre Laclède var en av de yngre sønner i barndomshjemmet sør i Frankrike. Foreldrene var embedsfolk, forfattere og lærde. Faren var avocat au parlement de Navarre, en tradisjonell region som omfattet Béarn. Broren overtok dette vervet, og hadde sete i Pau. Onkelen var også en lærd og belest mann, som skrev om  Portugals historie.

I Amerika
I 1755 ankom Laclède La Nouvelle-Orléans (New Orleans) som 26-åring. Etter noen år var han blitt en meget fremgangsrik handelsmann. Han etablerte gode forbindelser med det franske embedsverket, og likeså med indianerne i området. Ved hjelp av disse kontakter ble han inspirert til å søke lykken lenger nord, og det var denne impuls som førte til at han senere grunnla St. Louis.

I Nouvelle-Orleans hadde Laclède møtt Madame Marie-Therese Bourgeois Chouteau. Det er dokumentert at de hadde forbindelser i mange år, og de fikk fire barn sammen: Jean Pierre (1758), Marie Pélagie (1760), Marie Louise (1762), og Victoire (1764) Chouteau.  Madame Chouteau var gift med en annen mann, René Auguste Chouteau, som var ti år eldre enn henne. Rene viste seg å være voldelig mot hustruen, og ikke lenge etter at deres første sønn var født, Auguste Chouteau, forlot han henne og vendte tilbake til Frankrike.

Historikere mener at det kompliserte forholdet til en gift kvinne gjorde det vanskelig å oppholde seg i byen og at det også bidro til at Pierre Lacléde bestemte seg for å dra oppstrøms Mississippi og etablere en ny handelspost der. 

Etter grunnleggelsen av St. Louis skrev Laclède til Madame Chouteau, og fikk henne til å flytte etter og ta med seg de fire barna (det femte ble født  i St. Louis).  Madame Chouteau ble godt likt der, og folk begynte å kalle henne «dronningen» av Saint Louis. 

Laclèdes grunnleggelse av Saint Louis hadde skjedd på oppdrag av handelsmannen Gilbert Antoine de Saint-Maxent. Maxent var blitt tilbudt monopoler av Jean-Jacques Blaise d'Abbadie, og de ble overført til Laclède et seksårs monopol på handelen med indianerne i området rundt møtet mellom elvene Mississippi og Missouri. Stedet for handelsposten skulle være der han bestemte, nær elvemøtet.

Han døde ned Arkansas river nær hvor den tømmer seg i Mississippifloden; det er ukjent hvor han ble begravet.

Oppkallinger
St. Louis sentrale elvefrontområde kalles Laclede's Landing til hans ære. Også Laclede County i Missouri, Laclede i Missouri og en rekke institusjoner er oppkalt etter ham.

Referanser

Eksterne lenker 
 "Pierre Laclède", National Park Service biography 
"Pierre Laclede", St. Louis Walk of Fame
Pierre Laclède in the Louisiana Dictionary of Biography – Scroll down to find Laclede.

"Remains of St. Louis founder's home believed to have been located"

Personer tilknyttet pelshandel i Nord-Amerika
Franske forretningsfolk
Personer fra departementet Pyrénées-Atlantiques